**SVEUČILIŠTE U ZAGREBU**

**VETERINARSKI FAKULTET**

**PRIJEDLOG PRAVILNIKA O OSTVARIVANJU I KORIŠTENJU NENAMJENSKIH DONACIJA I VLASTITIH PRIHODA**

*Zagreb, 6. 12. 2024.*

Na temelju članka 97. stavak 5. Zakona o visokom obrazovanju i znanstvenoj djelatnosti (Narodne novine br.: 119/2022), članka 6. stavak 1. Pravilnika o mjerilima i načinu korištenja nenamjenskih donacija i vlastitih prihoda proračunskih korisnika iz nadležnosti Ministarstva znanosti, obrazovanja i mladih (Narodne novine br.:79/2024) te članka 41. Statuta Veterinarskog fakulteta, uz prethodnu suglasnost Ministarstva znanosti, obrazovanja i mladih KLASA:\_\_\_\_\_\_\_\_\_, URBROJ:\_\_\_\_\_\_\_\_\_\_, Fakultetsko vijeće je na svojoj \_\_\_. sjednici održanoj \_\_\_\_\_\_\_\_\_2025. godine donijelo sljedeći:

**PRAVILNIK O OSTVARIVANJU I KORIŠTENJU**

**NENAMJENSKIH DONACIJA I VLASTITIH PRIHODA**

**I. OPĆE ODREDBE**

**Članak 1.**

(1) Ovim Pravilnikom utvrđuje se način ostvarivanja i korištenja nenamjenskih donacija i vlastitih prihoda Veterinarskog fakulteta Sveučilišta u Zagrebu.

(2) Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

**Članak 2.**

(1) Nenamjenske donacije u smislu ovoga Pravilnika su prihodi ostvareni od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez naknade ili protučinidbe, a kojima namjena nije utvrđena.

(2) Vlastiti prihodi u smislu ovoga Pravilnika su prihodi koje Veterinarski fakultet (u daljnjem tekstu: Fakultet) ostvaruje obavljanjem poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna i odnose se na poslove:

- pružanja veterinarskih usluga (laboratorijski i klinički rad, zaštita zdravlja životinja i slično)

- izrade stručnih mišljenja, vještačenja, elaborata i ekspertiza

- pružanja usluga ugovorenih na nacionalnom ili međunarodnom tržištu i u tržišnim uvjetima,

- ustrojavanje i izvedba različitih oblika stručnog i znanstvenog usavršavanja, odnosno cjeloživotnog obrazovanja,

- obavljanja nakladničke djelatnosti i izlagačke djelatnosti,

- davanja u zakup ili najam zemljišta, prostora i opreme,

- prodaje knjiga, publikacija, tiskanica i drugih materijala potrebnih za obavljanje djelatnosti,

- drugih poslova iz registrirane djelatnosti Fakulteta.

(3) Pojmovi „materijalni rashodi“, „plaćanje rada zaposlenika ili radnog mjesta koji izravno sudjeluje u ostvarenju vlastitih prihoda“, „uvećanje plaće zaposlenicima koji izravno ili neizravno sudjeluju u ostvarenju vlastitih prihoda“, „naknade građanima i kućanstvima“ i „plaćanje rashoda za nabavu nefinancijske imovine“ u smislu ovoga Pravilnika imaju jednako značenje kao pojmovi korišteni u Pravilniku o mjerilima i načinu korištenja nenamjenskih donacija i vlastitih prihoda proračunskih korisnika iz nadležnosti Ministarstva znanosti, obrazovanja i mladih.

**II. POSTUPANJE KOD NENAMJENSKIH DONACIJA**

**Članak 3.**

(1) Postupak najave nenamjenskih donacija od donatora započinje dostavljanjem pisma namjere dekanu o vrsti i vrijednosti donacije.

(2) Fakultetsko vijeće, na prijedlog dekana donosi odluku o prihvaćanju ili neprihvaćanju namjenske donacije te o načinu korištenja prihvaćene donacije.

(3) Ako je vrijednost nenamjenske donacije veća od 30.000,00 eura, odluka o prihvaćanju i načinu korištenja donacije može se donijeti tek nakon dobivene suglasnosti Ministarstva znanosti, obrazovanja i mladih.

(4) Dekan pisanim putem obavještava donatora o prihvaćanju ili neprihvaćanju donacije.

(5) U slučaju donošenja odluke o prihvaćanju i načinu korištenja donacije, s donatorom se sklapa ugovor o donaciji.

(6) Ugovor o donaciji iz stavka 5. ne sklapa se ako je donator fizička osoba.

(7) Stjecanje nefinancijske dugotrajne imovine bez naknade (sredstvima nenamjenske financijske donacije ili donacije nefinancijske dugotrajne imovine u fizičkom obliku), ako bi takvo stjecanje prouzročilo značajnije troškove za Republiku Hrvatsku, dopušteno je samo uz prethodnu suglasnost Vlade Republike Hrvatske.

**Članak 4.**

(1) Prihodi od donacija koristit će se u svrhu unaprjeđenja nastavne, stručne i znanstvene djelatnosti Fakulteta.

(2) Dobivene donacije ne mogu se koristiti za sponzorstva i donacije.

**Članak 5.**

Fakultet će na svojim mrežnim stranicama objaviti informacije o primljenoj nenamjenskoj donaciji (podaci o donatoru, vrsti i vrijednosti donacije).

**III.** **RASPODJELA I KORIŠTENJE VLASTITIH PRIHODA**

**Članak 6.**

(1) Vlastiti prihodi koriste se primarno za podmirenje:

- rashoda nastalih obavljanjem poslova na tržištu i u tržišnim uvjetima na temelju kojih su vlastiti prihodi ostvareni

- obveza prema ugovorima o dugoročnim zajmovima i kreditima, a koje je korisnik sklopio sukladno odredbama članka 109. Zakona o proračunu

- neprihvatljivih troškova na projektima koji su financirani sredstvima Europske unije, a koje su korisnici dužni uplatiti u proračun Europske unije na temelju zahtjeva za uplatu nadležnih tijela Europske unije sukladno odredbama članka 74. Zakona o proračunu.

(2) Pod uvjetom da su osigurana dostatna sredstva za podmirenje rashoda navedenih u stavku 1. ovoga članka, 25 % preostalih vlastitih prihoda utrošit će se za podmirivanje materijalnih rashoda te rashoda za nabavu nefinancijske imovine Fakulteta

(3) Preostala sredstva nakon podmirenja rashoda iz stavka 1 i 2 ovog članka mogu se koristiti za podmirivanje materijalnih rashoda, plaćanje rada zaposlenika ili radnog mjesta koji izravno sudjeluju u ostvarenju vlastitih prihoda, uvećanje plaća zaposlenicima koji izravno ili neizravno sudjeluju u ostvarenju vlastitih prihoda, naknade građanima i kućanstvima te rashode za nabavu nefinancijske imovine, a sredstvima raspolaže osoba odgovorna za obavljanje posla na tržištu na temelju kojeg je ostvaren vlastiti prihod, u skladu s internim procedurama Fakulteta.

(4) Iznimno iz stavka 2. ovog članka prihodi ostvareni komercijalizacijom intelektualnog vlasništva raspoređuju se sukladno odredbama Pravilnika o intelektualnom vlasništvu i transferu tehnologije

(5) Uvećanje plaća zaposlenicima koji izravno ili neizravno sudjeluju u ostvarenju vlastitih prihoda ne smije premašiti 30% mjesečne osnovne bruto plaće zaposlenika. Kriteriji i postupak za isplatu uvećanja plaće uređuju se posebnim pravilnikom Fakulteta.

**Članak 7.**

Vlastiti prihodi ostvareni tijekom jedne kalendarske godine koji se ne utroše na pokrivanje rashoda sukladno ovome Pravilniku u toj kalendarskoj godini prebacit će se u sljedeću kalendarsku godinu za podmirivanje istih vrsta rashoda.

**IV. IZVJEŠĆIVANJE O KORIŠTENJU NENAMJESNKIH DONACIJA I VLASTITIH PRIHODA**

**Članak 8.**

Fakultet je obvezan Ministarstvu znanosti, obrazovanja i mladih podnositi:

* polugodišnje izvješće o ostvarenju i korištenju nenamjenskih donacija i vlastitih prihoda – do 31. srpnja tekuće godine
* godišnje izvješće o ostvarenju i korištenju nenamjenskih donacija i vlastitih prihoda – do 31. ožujka tekuće godine za prethodnu godinu
* mjesečni izvještaj o ostvarenju i utrošku nenamjenskih donacija i vlastitih prihoda (evidencijski nalozi) najkasnije do petoga u mjesecu, prema propisima kojima je uređeno proračunsko računovodstvo.

**V. ZAVRŠNE ODREDBE**

**Članak 9.**

(1) Odredbe ovog Pravilnika primjenjuju se osim ako je u pojedinom slučaju drugačije uređeno zakonom ili drugim važećim propisom.

(2) Ovaj Pravilnik stupa na snagu osmog dana od dana objave na mrežnoj stranici Veterinarskoga fakulteta.

Klasa:

Urbroj:

U Zagrebu,

*Utvrđuje se da je Pravilnik o ostvarivanju i korištenju nenamjenskih donacija i vlastitih prihoda objavljen na mrežnoj stranici Fakulteta dana \_\_\_\_\_\_ 2025. godine i stupa na snagu dana \_\_\_\_\_\_\_\_ 2025. godine.*